смешни случки за Пилоти
В Дисниленд направили прототип на съвсем малък самолет за развлекателна цел. Посетителят на лунапарка трябвало да се качи в него като пътник. А специално нает пилот щял да прави сложни фигури във въздуха, за вдигане на адреналина. Обаче, възникнал неочакван проблем. Крилата на летателната машина - непрекъснато се чупели! Летецът-изпитател скачал с парашут. Обаче, и дума не можело да става да се превозват пътници.
Всевъзможни технически лица си блъскали главите как да заздравят крилата на самолета.
Но постоянно удряли на камък!
Най-накрая, щат- не щат - поканили за консултант инженер Ганев. Той огледал внимателно нещата и казал:
- Дайте ми една голяма бормашина!
Служителите на Дисниленд се зачудили, но изпълнили искането му. Тогава, нашенецът почнал да прави успоредни редици от дупки върху крилата.
Всички се шашнали:
- Господине, да не сте се побъркал! Така съвсем ще оплескате нещата!
Инженер Ганев ги уверил:
- Спокойно! Знам какво правя!
След като приключил с работата си - целите крила били в редици от малки дупчици. Българинът се усмихнал:
- А сега - можете да направите пробен полет!
Един опитен летец се качил видимо притеснен. Но се случило същинско чудо. Крилата на самолета се връзвали на фльонга, извивали се под невъзможни ъгли, но така и не се счупили.
Всички изпаднали във възторг:
- Господине, Вие сте технически гений! Но ако не е тайна - какъв принцип използвахте, за да постигнете този успех?
Инженер Ганев свил рамене:
- Защо да е тайна? Използвах принципа на българската тоалетна хартия. Тя никога не се къса там, където са пробити дупчиците!